A feröeri úszósport nagy reménysége Pál Joensen, aki a 2008-as belgrádi ifjúsági úszó Európa-bajnokságon három aranyérmet nyert, köztük az egyiket korosztályos Európa-csúccsal. A 2010-es budapesti felnőtt EB-n szerzett ezüstérme minden idők legnagyobb feröeri sportsikere volt. A Kringvarp Føroya 2007-ben, 2008-ban és 2009-ben is az év feröeri sportolójának választotta. Mindezt egy 25 méteres uszodában edzve érte el, Feröeren ugyanis ennél hosszabb nem volt. Azóta elkészült és 2015. október 17-én átadásra került a váguri Páls Høll vízisportközpont, amelyben egy 50 m-es uszoda is található.